Становище на Европейския комитет на регионите — Укрепване на образованието в областта на НТИ(И)М в ЕС

(2019/C 404/06)

Докладчик : Csaba BORBOLY (RO/ЕНП), председател на Окръжния съвет на Харгита

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. приветства факта, че значителна част от местните и регионалните власти в Европа отчитат важните възможности и отговорности, пред които са изправени при определянето на последователен и интегриран подход към преподаването на НТИМ (науки, технология, инженерство и математика) и развиването на умения и компетентности, свързани с тези дисциплини, които са все по-застъпени на различните образователни равнища в целия свят;

2. подчертава, че въпреки че растежът в икономическите сектори с интензивно използване на иновации – като ИКТ, роботиката, автоматизацията, техническата научноизследователска и развойна дейност, логистиката и различните инженерни дейности – би трябвало да продължи със стабилен темп, той би могъл да бъде възпрепятстван от неподходящо образование в областта на НТИМ;

3. счита, че въпреки че в случая с изучаването на НТИМ със сигурност става дума за доказан метод на преподаване, който се прилага от десетилетия, и материалните условия за който вече са налице, все пак е необходимо да се предприемат нови мерки, като се има предвид колко е важно повече учители да могат да се освободят от традиционните граници между различните дисциплини и да дават предимство на мултидисциплинарен подход към образованието, основаващ се на приложни изследвания, научна методология и проекти. Трябва да се отчита и фактът, че в много случаи необходимостта от инвестиции в тази област досега не е била призната в националните образователни политики в различните държави членки;

4. подчертава, че образованието в областта на НТИМ не означава просто преподаване на различни научни материи или дисциплини независимо едни от други. Един от основните принципи е тяхното преподаване да се планира и провежда не изолирано, а в контекст на съгласуваност между дисциплините и според система, която на практика се отличава с мултидисциплинарен характер;

5. отбелязва, че според различни проучвания броят на работните места в секторите, свързани с НТИМ, ще се увеличи значително в средносрочен и дългосрочен план и че именно в тази област безработицата е най-ниска в почти всички държави членки;

6. предупреждава, че според Световния икономически форум ( 1 ) деленето на науките на хуманитарни и точни не подготвя новите поколения за новите интердисциплинарни роли, за които работниците ще имат нужда както от технически, така и от социални и аналитични умения. Поради това призовава за силен акцент върху НТИИМ, които развиват у учениците и студентите умения за решаване на сложни проблеми, творческо и критично мислене, умения за управление на хората и когнитивна гъвкавост;

7. придава значение на факта, че въз основа на резултатите в областта на НТИМ на международно равнище, може да се твърди, че акцентът върху НТИМ следва да се поставя не само във висшето образование, но че основите им трябва да се положат на всички равнища, като се започне от началното образование. Това може да се постигне чрез разширяване на сферата на основните умения, които трябва да бъдат достъпни за всички, така че тя да включва основните знания, свързани с НТИМ, и по-специално техническата и научната грамотност;

8. счита, че в съответствие с принципите на субсидиарност и многостепенно управление е уместно да се проучи как местното и регионалното равнище могат, въз основа на отворения метод на координация, да допринесат за коригирането на съществуващите пропуски и несъответствия между свързаните с НТИМ системи за обучение, работна ръка и работни места посредством координиране, така че да се създадат еднакви условия на конкуренция на европейско равнище;

9. припомня, че в интерес на субсидиарността и децентрализацията в рамките на държавите членки, е необходимо ясно да се осъзнае, че местните и регионалните власти, които финансират училищата или подпомагат по друг начин образователната мрежа, безспорно имат своето място в този процес, тъй като играят решаваща роля за мобилизирането на средствата от ЕС;

10. смята, че инициативите, стратегиите, плановете за действие и публично-частните партньорства в областта на НТИМ, прилагани на местно и регионално равнище, могат да играят важна роля за преодоляване на различията в развитието на отделните региони. В много случаи подобряването на компетентностите, изисквани за работните места, свързани с НТИМ, не изисква скъпо струваща традиционна инфраструктура за образованието и освен това в областта на професионалното образование и обучението за възрастни съществуват много възможности за организиране на кратки специализирани курсове, понякога с продължителност само няколко месеца. Наличието на компетентна работна ръка в областта на НТИМ на тяхна територия е решаващ фактор за конкурентоспособността на регионите и поради това действията на различните местни и регионални власти в тази сфера могат да бъдат особено ефективни. По тази причина разглеждането на НТИМ като местен и регионален приоритет в образованието и съгласуваните инвестиции и инициативи за развитие могат да допринесат значително за смекчаване на вредните последици от изтичането на мозъци, предоставяйки подходящи възможности за професионално развитие на работната сила в областта на НТИМ на местно равнище;

11. смята, че привличането за участие в планирането на обученията и на самите дейности за обучение на професионални камари и организации, които също развиват активна дейност и са добре установени на местно и регионално равнище, ще способства за ефективността на подхода в областта на НТИМ и по този начин ще даде възможност за по-добро изразяване и изтъкване на местната и регионалната добавена стойност и интереси;

12. с оглед на програмирането на фондовете на политиката на сближаване за периода 2021—2027 г. и в съответствие с докладите по държави в рамките на европейския семестър, които дават насоки за тази цел, настоятелно призовава Европейската комисия и държавите членки да отредят подходящ приоритет на подкрепата на свързаните с НТИМ инициативи на местно и регионално равнище и да предприемат необходимите мерки, за да гарантират, че необходимите инвестиции са осигурени от държавите членки или от фондовете на Съюза и че планирането на политиката на сближаване има по-целенасочен подход по отношение на недостига на умения в областта на НТИМ. Освен това настоятелно призовава Европейската комисия, при изготвянето на насоките за заетостта и в рамките на „Засиленото предлагане на работна ръка и умения“, с които се цели справяне със структурните слабости в системите за образование и обучение, да насърчава държавите членки да подкрепят надлежно подпомагането на свързаните с НТИМ инициативи, тъй като те могат да допринесат за запазването на европейски икономически модел, основан на знания, който да може да се развива успешно и същевременно да бъде приобщаващ и да насърчава равните възможности;

13. счита, че вече е време, наред с похвалните и амбициозни проекти на европейското пространство за образование, Европейската комисия да гарантира, че всички приоритети, свързани с НТИМ, се вземат предвид в прякото управление на съответните програми на ЕС; освен това препоръчва Комисията да насърчава популяризирането и обмена на най-добри практики в областта на НТИМ чрез специален портал на ЕС;

14. препоръчва Европейската комисия и държавите членки да положат координирани усилия, за да се гарантира: — независим от пола подход в образованието, ориентирането и разработването на учебните програми в областта на НТИМ; — разширяване на набора от показатели за жените в областта на цифровите технологии (WID), поддържан ежегодно от Европейската комисия за наблюдение на участието на жените в цифровата икономика, така че с него да се оценява и придобиването на умения в областта на НТИМ от страна на жените, и участието им на пазара на труда в областта на НТИМ; — защита на езиковите права на етническите и езиковите малцинства и в иновативни образователни дейности, така че техните образователни материали и учебни програми да не изостават; — преки и ефективни действия и обмен на добри практики за достигане до младите хора в образователната система и до незаетите с работа, учене или обучение с цел привличането им към курсове и работни места в областта на НТИМ. Призовава също така за конкретни действия за преодоляване на стереотипите, свързани с пола, за насърчаване на уменията и образованието на жените в областта на НТИМ и се застъпва за участието на повече жени в предприемачество и професии, свързани с НТИМ;

15. изразява своята загриженост във връзка с факта, че през последните десетилетия бяха установени три тревожни пропуска в областта на НТИМ: i. в цяла Европа се наблюдава недостиг на учители в областта на НТИМ на всички образователни равнища; ii. в много случаи намалява интересът на студентите към НТИМ; iii. резултатите от образователната система невинаги съответстват на нуждите на пазара на труда.

16. счита обаче, че тези въпроси не би трябвало да се възприемат като проблем, а като конкретно предизвикателство, чието ефикасно преодоляване изисква задължително подходящо планиране, изграждане на местни и регионални партньорства и сътрудничество с работодателите; освен това фактът, че понастоящем само девет държави членки разполагат с национална стратегия в областта на НТИМ, подчертава спешната необходимост този проблем да бъде разгледан от всички държави членки и да бъде решен по оптимален начин чрез местни и регионални стратегии;

17. подчертава, че делът на жените в тези обучения и професии остава нисък, което означава, че все още предстои много работа за постигане на равенство между половете, но също и че тази област и тези професии имат потенциал за растеж. За младите момичета важна роля в насърчаването им да помислят за впускане в областта на НТИИМ могат да играят личности – пример за подражание. За всички възрасти е наложително да се създадат редица мерки, сред които програми за професионално ориентиране и специални студентски стипендии и стипендии за обучение. Проучванията показват, че премахването на неравнопоставеността между половете в областта на НТИМ би могло да допринесе за увеличаване на БВП на глава от населението в ЕС с от 2,2 % до 3,0 % и на заетостта в ЕС с от 850 000 до 1 200 000 работни места до 2050 г., като равностойното участие на жените в бързо растящия, но все още силно сегрегиран сектор на ИКТ би довело до ежегодна печалба от около 9 милиарда евро за БВП на ЕС ( 2 )

18. отбелязва, че понастоящем в 35 европейски държави сред завършващите компютърни науки жените са по-малко от 1/5 ( 3 ) . Посочва, че преодоляването на недостига на умения, свързани с НТИМ, който може да бъде обяснен с пола, е още по-важно, тъй като създаването на работни места все повече се съсредоточава в секторите, свързани с НТИМ, като всяка година в областта на ИКТ се създават около 120 000 нови работни места. Според Европейската комисия до 2020 г. в Европа може да има недостиг от 900 000 квалифицирани специалисти в областта на ИКТ ( 4 ) . Подчертава, че за да бъдат подпомогнати повече момичета и жени да помислят за впускане в областта на НТИМ, се изисква партньорство между родителите, образователните институции, всички равнища на управление и промишлеността, при което ключовите компоненти са насърчаването, наставничеството и популяризирането на жени, които могат да служат като пример за подражание;

19. счита, че пред регионалните и народните университети се разкриват големи възможности, свързани с разпространението на НТИМ, тъй като университетските курсове и дисциплини в областта на НТИМ могат да бъдат интернационализирани, което може да ги направи особено привлекателни за амбициозните университети. Освен това новите насоки в областта на НТИМ, т.е. развитието на работата в екип, улесняването на синергиите между различните професии, разпространението и подкрепата за програмите за стажове, укрепването на основаното на проекти образование, както и участието на студенти в неравностойно положение, студенти с увреждания или с малцинствен произход в образователните и обучителните дейности могат да отредят водеща роля на регионите и на техните университети и професионални училища, където възможностите, предлагани от НТИМ, се използват по новаторски начин на ранен етап;

20. подчертава, че когато модулите в областта на НТИМ се организират на местно и регионално равнище, в предлаганите обучения могат да бъдат включени специфични местни знания, което предполага също допълнително разширяване на възможностите и правомощията на местните и регионалните власти в тази област;

21. привлича вниманието към факта, че добавянето на компонент, свързан с изкуствата, творчеството и дизайна, към НТИМ (НТИ(И)М) би дало възможност и за оползотворяване на специфични местни и регионални решения и традиции, както и че успоредно с подобно разширяване на НТИМ предоставя на НТИ(И)М реални възможности за иновации в образованието и обучението, които, ако бъдат използвани успешно, също биха позволили на европейските региони да дадат добър пример в световен мащаб, което би могло да даде допълнителен тласък на нарастващия им капацитет за иновации, тъй като включването на изкуствата може да доведе до значително увеличаване на творчеството в тази област. Припомня, че според неотдавнашно проучване на ОИСР ( 5 ) образованието в областта на изкуствата придобива все по-голямо значение в обществата, движени от иновациите, като все повече университети разработват нови видове интердисциплинарни учебни програми;

22. счита, от една страна, че би било от полза действията за повишаване на осведомеността по отношение на НТИМ и НТИ(И)М и тяхното популяризиране да обхванат и родителите, а от друга, че е от първостепенно значение да се намерят подходящи методи за привличане на вниманието на децата към съставните елементи на НТИМ на много ранен етап, още от предучилищните програми;

23. призовава Европейската комисия да предприеме необходимите стъпки в рамките на продължаването и обновяването на процеса от Болоня и в контекста на процеса, който трябва да доведе до автоматичното признаване на дипломите, и отправя искане към нея да гарантира, че въпросът за възможно най-бързото взаимно признаване на дипломите и обученията в областта на НТИМ и изкуствата ще бъде разгледан приоритетно и по подходящ начин;

24. насърчава държавите членки и Европейската комисия да очертаят, с помощта на наличните инструменти, в съгласие с местните и регионалните власти и с участието на регионалните и народните университети, учебни програми за НТИМ и НТИ(И)М за различните образователни равнища. Това би позволило по-гъвкавото и лесно въвеждане на НТИМ, включително и като местна образователна програма; призовава Европейската комисия да предложи интегрирана рамка на компетентности в областта на НТИМ с оглед на подобряване на сравнимостта и стандартите за завършена образователна степен в ЕС;

25. настоятелно призовава Европейската комисия и Евростат да усъвършенстват метода за събиране на данни в съответствие с тяхната целесъобразност, да направят възможно ясното разграничаване между системите за преподаване на НТИМ като отделни дисциплини и системите, основаващи се на цялостно разбиране за НТИМ, както и да изяснят регионално измерение на тяхната съвкупност, което ще улесни разработването на местни и регионални стратегии в областта на НТИМ.

Брюксел, 26 юни 2019 г. Председател на Европейския комитет на регионите Karl-Heinz LAMBERTZ

(1) Световен икономически форум, Global Challenge Insight Report („Доклад за по-добро познаване на глобалните предизвикателства“), януари 2016 г.

(2) Европейски институт за равенство между половете (EIGE), 2017 г.: Economic Benefits of Gender Equality in the EU („Икономически ползи от равенството между половете в ЕС“).

(3) Портал на ОИСР за данни за половете, Where are tomorrow’s female scientists („Къде са утрешните жени учени“) (https://www.oecd.org/gender/data/wherearetomorrowsfemalescientists.htm).

(4) Digital skills, jobs and the need to get more Europeans online („Цифрови умения, работни места и необходимост от привличане на повече европейци онлайн“) (https://ec.europa.eu/commission/commissioners/2014-2019/ansip/blog/digital-skills-jobs-and-need-get-more-europeans-online_en).

(5) Art for Art’s Sake? The impact of Arts education („Изкуство заради изкуството? Въздействие на образованието по изкуства“) (https://read.oecd-ilibrary.org/education/art-for-art-s-sake_9789264180789-en#page1).